Søren Kjeldsen søger genrejsning på golfbanerne i 2012 efter et skidt år, hvor han aldrig var i nærheden af et stort resultat. I løbet af 2011 missede Kjeldsen tilmed cuttet i 10 af de 29 turneringer, han stillede til start i. - Ind imellem skal du være med fremme om søndagen for, at det er sjovt, men den fornemmelse fik jeg ikke, og derfor havde jeg følelsen af at være statist. - Jeg rejste med rundt i cirkusset hver uge, men jeg var ikke med til at præge det. Det var dødssygt, siger Søren Kjeldsen til Jyllands-Posten. Nordjyden, som har vundet tre turneringer på European Tour i karrieren, fortæller, at han har meget svært ved at kæmpe om de sekundære placeringer. - Hver uge kæmpede jeg for at klare cuttet, og hvis jeg endelig kom videre til weekenden, kæmpede jeg for at blive nummer 30 i stedet for nummer 45. - Efter så mange gode år på touren så slider det meget, fordi man får et ekstra kick ved at ligge med fremme. Hvis man ikke får det kick tit, så er det hårdt arbejde, forklarer Kjeldsen. Selv om 2011 var et skidt år for den danske golfspiller, så var han aldrig i fare for at miste sin plads på European Tour. Dels fordi Kjeldsen sluttede 2011 som nummer 69 på den europæiske pengeliste, hvor de 115 højest placerede for tour-kortet fornyet. Og dels fordi en sejr ved Volvo Masters i 2008 betyder, at han har frikort til European Tour til og med 2013.

Referat:
Golfspilleren Søren Kjeldsen betegner sig selv som en statist i 2011, hvor spillet aldrig kom til at fungere.